Den nordjyske fotograf Jonas Høholt har i tre år arbejdet på en timelapsevideo, der viser Jyllands natur. Nu går videoen verden rundt og høster stor anerkendelse.

- Hvor er det dog flot lavet. - Det er enestående. Hvilken smuk verden vi lever i. - Det er noget af det smukkeste, jeg har set. Det er ægte kunst. Kommentarerne er mange og rosende til den timelapsevideo, den nordjyske fotograf Jonas Høholt har delt på videomediet Vimeo. Han har i tre år lavet såkaldte timelapse-optagelser i den jyske natur, og efter tre måneders redigeringsarbejde er der kommet videoen "Jutland II - Breath of the Seasons" ud af anstrengelserne. Jonas Høholt delte videoen på Vimeo for et par måneder siden, og efterfølgende er de positive reaktioner strømmet ind. Videoen nærmer sig 50.000 visninger, og der er kommet op mod 100 kommentarer. - Det er selvfølgelig rigtig fedt. Jeg tror, at folk kan mærke, at det er et hjerteprojekt for mig. Det er vigtigt at fortælle, hvilken natur vi er omgivet af, og jeg kan fornemme, at videoen har været med til at gøre, at mange folk har fået øjnene op for det, siger Jonas Høholt til TV2 Nord. Nordjylland vises frem Jonas Høholt kommer fra Nordjylland, og efter at have boet syv år i Aarhus, flyttede han for nylig tilbage til det nordjyske. Han har været på optagelse i hele Jylland i løbet af de tre år, han har brugt på videoprojektet, men Nordjylland er ganske godt repræsenteret i timelapsevideoen. Der er blandt andet optagelser fra Rebild Bakker, Rold Skov, Råbjerg Mile, Rubjerg Knude, Slettestrand, Thorupstrand og Nationalpark Thy. - Jeg har altid været fascineret af, hvad man kan med timelapse, og af de processer, der foregår i naturen. Det giver en ekstra dimension, når man kan lave en timelapse af blomster, der springer ud, eller af is, der formes eller smelter, fortæller Jonas Høholt. Se Jonas Høholts video her: